# ELŐTERJESZTÉS



**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2022. DECEMBER 12-EI

RENDKÍVÜLI, NYILVÁNOS ÜLÉSÉRE

**TÁRGY:**

**TEMETKEZÉSI KÖZSZOLGÁLTATÁSRÓL SZÓLÓ ÖNKORMÁNYZATI RENDELET FELÜLVIZSGÁLATA**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

**Tisztelt Képviselő-testület!**

A temetőkkel, a temetkezéssel kapcsolatos két fontos jogszabály, mely jogokat, kötelezettségeket határoz meg az önkormányzat részére:

* 1999. évi XLIII. törvény a temetőkről és a temetkezésről
* 145/1999. (X. 1.) Korm. rendelet a temetőkről és a temetkezésről szóló 1999. évi XLIII. törvény végrehajtásáról

Balatonmáriafürdő Község Önkormányzat Képviselő-testülete a törvény felhatalmazása alapján megalkotta a **16/2013.(VIII.27)** önkormányzati rendeletét a temetkezési közszolgáltatásról. A rendelet az időközben bekövetkezett jogszabályváltozások miatt, a temetkezéssel kapcsolatos szokások figyelembe vétele érdekében a rendelet hatályon kívül helyezésével egyidőben új rendelet megalkotása indokolt.

**Fontosabb változások:**

**A temetési helyek kialakítása kérdésében, a sirhelyek mélységét a kormányrendelet rendelet szabályozza, illetve temetőszabályzatban kell a továbbiakat előírni. A sírjelek magassága kérdéskörét a HÉSZ-ben lehet szabályozni, esetünkben ezt nem tartalmazza.**

**A helyi rendeletben azokat a temetési helyeket, amelyek nem lehetnek, vagy nincsenek nem szerepeltetjük.**

**A temetőben csak urnában elhelyezett hamvak kerülhetnek.**

**A témakört érintő jogszabályok – kivonatosan:**

*145/1999.(X.1.) Korm.rendelet*

*13. § (1) Temetési hely megjelölésére sírjel használható, illetőleg létesíthető.*

*(2) A sírjel nem foglalhat el a szabályzatban meghatározott temetési helynél nagyobb területet, magasságát a helyi építési szabályzat korlátozhatja.*

*(3) A síremlék és tartozékai, valamint az emlékoszlop tervét (vázrajzát) a temető üzemeltetőjének az elhelyezés előtt be kell mutatni.*

*Temetési hely feletti rendelkezési jog időtartama*

*18. § (1) A temetési hely feletti rendelkezési jog időtartama (használati idő) nem lehet kevesebb, mint*

*a) a koporsós betemetés, illetve rátemetés napjától számított 25 év;*

*b) sírbolt esetén 60 év;*

*c) urnafülke és urnasírhely esetén 10 év;*

*d) urnasírbolt esetén 20 év.*

*(2) A temetési hely feletti rendelkezési jog a (3) bekezdésben meghatározott kivétellel, az (1) bekezdésben foglalt rendelkezési idő lejárta után meghosszabbítható (újraváltható). A temetési hely felett rendelkezni jogosult kérelmére az újraváltás időtartama az (1) bekezdésben meghatározott használati időnél lehet rövidebb, de legalább az (1) bekezdés a) és d) pontja esetében 10 év, az (1) bekezdés b) pontja esetében 30 év, az (1) bekezdés c) pontja esetében 5 év. Ha az újraváltás időtartama a megváltási időnél rövidebb, akkor az újraváltás díja nem lehet magasabb a megváltási díj időarányosan csökkentett részénél.*

*(3) A meghosszabbítás nem tagadható meg, kivéve akkor, ha*

*a) a temető tulajdonosa a területet átalakítja, vagy más célra kívánja felhasználni; erről a temetési hely felett rendelkezni jogosult nyilatkozatot kérhet.*

*b) a temetési hely, sírjel nem felel meg a szabályzat előírásainak.*

*(4) A szabályzat, illetve a temető, temetkezési emlékhely tulajdonosának az eltemettetővel kötött megállapodása az (1) bekezdésben meghatározott időtartamnál hosszabb használati időt is megállapíthat.*

*(5) Megszűnik a rendelkezés jog gyakorlása, ha a használati idő meghosszabbítás hiányában lejár, illetve, ha a temetési hely megszűnik.*

*(5a) A rendelkezési jog gyakorlása megszűnését követően a temetési hely újra használatba vehető, ha a megszűnéstől számított egy év eltelt, és a temető üzemeltetője az újrahasznosítás előtt legalább egy hónappal erről honlapján, valamint a temetőben tájékoztatást tesz közzé. Az egy éven túli időtartamnál, valamint az egy hónapnál hosszabb határidőt szabályzat határozhat meg.*

*(6) A temetési helyre vonatkozó rendelkezési jog a temetési helyből kikerült holttest új temetési helyre történő áthelyezésével, illetve elhamvasztásával is megszűnik, kivéve, ha az urnát ugyanarra a temetési helyre rátemetéssel visszahelyezik.*

*(7) Ha a rendelkezési jog azért szűnik meg, mert a jogosult a holttestet más temetési helyen kívánja eltemetni, a jogosult részére a megfizetett megváltási díj időarányos részét vissza kell téríteni.*

*(8) Műemléki védelem alatt álló temetőben, temetőrészen, illetve műemlék sírjel, síremlék, sírépítmény*

***A temetési helyek feletti rendelkezési jogot a Ttv. szabályozza:***

*22. § (1) A temetési hely felett – a nemzeti sírkertbe tartozó temetési hely, a hősi temetési hely, valamint a 40/I. § (5) bekezdése alapján a vallási közösség rendelkezése alá tartozó temetési hely kivételével – az rendelkezik, aki megváltotta. Több azonos jogállású örökös esetén – ellenkező megállapodásuk hiányában – a rendelkezési jog kizárólag együttesen gyakorolható.*

*(2) A rendelkezési jog gyakorlása a temetési helyre helyezhető személyek körének meghatározására, síremlék, sírjel állítására és mindezek gondozására terjed ki.*

*(3) A temetési hely újraváltásában elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozója.*

*(4) A temetési hely feletti rendelkezési jog időtartamát jogszabály határozza meg, amely hamvasztásos temetés esetében nem lehet kevesebb 10 évnél, egyéb esetekben nem lehet kevesebb 25 évnél.*

***A díjak tekintetében a következőkre kell figyelemmel lenni:***

*1999. évi XLIII. törvény*

*40. § (1) A temető tulajdonosa, köztemető esetén az önkormányzat rendelete kötelezővé teheti a temetőn belüli, az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevételét (a továbbiakban: az üzemeltető által biztosított szolgáltatás).*

*(2) A temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg*

*a) a temetési hely, illetőleg az újraváltás díját,*

*b) a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,*

*c) a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,*

*d) a temetőbe való behajtás díját.*

*(3) A (2) bekezdésben meghatározott díjfajtákon belül a köztemetőkre vonatkozó díjak mértékét az önkormányzat rendeletben állapítja meg. A díjmértékeket évente felül kell vizsgálni.*

*(4) Az egyes díjfajtákon belül a temetőben vállalkozásszerűen munkát végzők által fizetendő temetőfenntartási hozzájárulási díj mértéke az adott évben az egyes sírhelyekre megállapított megváltási díjtételek egyszerű számtani átlagának 5%-át nem haladhatja meg.*

*(5) A települési önkormányzat képviselő-testülete, fővárosban a közgyűlés a díj megállapításakor kikéri a fogyasztók területileg illetékes érdekképviseleti szerveinek véleményét.*

*(6) A temető üzemeltetője a szabályzatban megállapított díjakon felül más díjat nem állapíthat meg. Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.*

# *2003. évi CXXV. törvény az egyenlő bánásmódról és az esélyegyenlőség előmozdításáról*

*1. § Az egyenlő bánásmód követelménye alapján Magyarország területén tartózkodó természetes személyekkel, ezek csoportjaival, valamint a jogi személyekkel és a jogi személyiséggel nem rendelkező szervezetekkel szemben e törvény rendelkezései szerint azonos tisztelettel és körültekintéssel, az egyéni szempontok azonos mértékű figyelembevételével kell eljárni.*

***Alaptörvény XV. cikk***

*(1) A törvény előtt mindenki egyenlő. Minden ember jogképes.*

*(2) Magyarország az alapvető jogokat mindenkinek bármely megkülönböztetés, nevezetesen faj, szín, nem, fogyatékosság, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül biztosítja.*

*(3) A nők és a férfiak egyenjogúak.*

*(4) Magyarország az esélyegyenlőség és a társadalmi felzárkózás megvalósulását külön intézkedésekkel segíti.*

*(5) Magyarország külön intézkedésekkel védi a családokat, a gyermekeket, a nőket, az időseket és a fogyatékkal élőket.*

**A törvényességi előzetes egyeztetés alapján javaslom, hogy a 100 %-os díjtételt határozza meg a képviselő-testület, és ehhez képest adjon %-os arányban kedvezményt.**

**A kedvezmény lehetőségét az élő személy, az eltemettető balatonmáriafürdői állandó lakóhelyéhez javaslom kötni, hiszen kvázi bérleti szerződést vele köt az önkormányzat a megváltási díjjal.**

A jelenleg hatályos **temetkezési helyek feletti rendelkezési jogért fizetendő díjak**

1. ***Balatonmáriafürdői állandó lakosként elhunyt esetében***

-urnasírhely, sírhely: egyes 5.000 Ft/25 év kettes 10.000 Ft/25 év

-terepszínt alatti urnasírbolt síremlékkel 50 000 Ft/10 év 100 000 Ft/25 év

2. ***Nem balatonmáriafürdői állandó lakosként elhunyt esetében***

-urnasírhely, sírhely: egyes 20.000 Ft/25 év kettes 40.000 Ft/25 év

-terepszínt alatti urnasírbolt síremlékkel 100 000 Ft/10 év 150 000 Ft/25 év

**Javasolt díj megállapítás csak az urnasírhelyre vonatkozna, hiszen csak hamvak elhelyezésére van mód, akár a temető északi falánál kialakított temetési helyen, vagy a meglevő koporsós sírhelyen rátemetéssel.**

**Urnasírhely ….. Ft/…. 10 / 25 év**

## Balatonmáriafürdő Község Önkormányzat Képviselő-testületének a helyi építési szabályzatról szóló 5 / 2012.(III.21.) önkormányzati rendelete a következőket tartalmazza a temetkezési területek kapcsán:

Különleges területek

14. § (1) A különleges területek közé a község területén a temetők (Kt), a sportterületek, (Ksp), kikötő (Kk) strandterületek (Kst) soroltak. A beépítési módot, a legnagyobb épületmagasságot, a beépítettséget és a legkisebb telekméret előírást a szabályozási terv is tartalmazza az alábbiak szerint:

|  |  |  |  |  |  |  |
| --- | --- | --- | --- | --- | --- | --- |
| **Övezet jele** | **Beépítési** **mód** | **Építmény** **magasság** **max. m** | **Beépítettség** **max** **%** | **Legkisebb** **telekméret** **m2** | **Telekszélesség** **min.** **m** | **Telekmélység** **min.** **m** |
| **Kt** | **SZ** | **4,5** | **8** | **nem osztható** | **-** | **-** |
| **Ksp** | **SZ** | **4,5** | **8** | **nem osztható** | **-** | **-** |
| **Kk** | **SZ** | **5,5** | **30** | **1000** | **K** | **K** |
| **Kst** | **SZ** | **4,5** | **10** | **nem osztható** | **-** | **-** |

(2) A temető (Kt) területein csak a temető üzemeltetésével kapcsolatos létesítmények, és egyházi építmények helyezhetők el. A lezárt területeket kegyeleti parkká kell nyilvánítani, és e szerint kell kezelni.

## Balatonmáriafürdő község Önkormányzat Képviselő-testületének a közösségi együttélés szabályairól szóló 3/2022. (II. 16.) önkormányzati rendelete a következőket tartalmazza

7. Temető használatával kapcsolatos magatartások

10. § (1) A közösségi együttélés alapvető szabályait sértő magatartást valósít meg, aki

a) a temetőbe vakvezető, rendőrségi kutya kivételével állatot bevisz, beenged,

b) a temetőbe járművel behajt, kivéve a halottaskocsit és a mozgáskorlátozott személyt szállító járművet, az üzemeltető engedélyével síremlék-készítés céljából szállítást végző járművet,

c) padot, ülőhelyet engedély nélkül tartósan elhelyez,

d) a temető területén reklám, hirdetési és árusítási tevékenységet végez,

e) engedély nélkül sírásási tevékenységet végez,

f) a temető területét a nyitvatartási idő lejártát követően nem hagyja el,

g) a temető területén lévő vízvételi helyekből vizet vételez, kivéve ez alól a sírhelyek gondozása céljából történő víz-vételezést,

h) a sírokról lekerülő hulladékot nem a kijelölt helyen helyezi el,

i) a temető területén éget,

j) Balatonmáriafürdő Képviselő-testületének a temetkezési közszolgáltatásról [16/2013. (VIII.27.) önkormányzati rendelet](https://or.njt.hu/onkormanyzati-rendelet/2013-16-SP-2454)ének az építésre vonatkozó előírásokat nem tartja be.

(2) Az [(1) bekezdés](about:reader?url=https%3A%2F%2For.njt.hu%2Feli%2Fv01%2F397395%2Fr%2F2022%2F3#SZ10.@BE(1))ben meghatározott magatartás természetes személyek esetén egyszázezer forintig, jogi személyek és jogi személyiséggel nem rendelkező szervezetek esetén egymillió forintig terjedő közigazgatási bírsággal sújtható.

**RENDELET-TERVEZET**

**Balatonmáriafürdő Község Önkormányzata Képviselő-testületének**

**.../2022. (XII…) önkormányzati rendelete**

**a temetkezési közszolgáltatásról**

Balatonmáriafürdő Község Önkormányzatának Képviselő-testülete a temetőkről és a temetkezésről szóló 1999. évi XLIII. törvény 40. §.(2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. §. (1) bekezdésében foglalt feladatkörében eljárva, a temetőkről és a temetkezésről szóló 1999. évi XLIII. törvény 40. § (5) bekezdésében biztosított véleményezési jogkörében eljáró Országos Fogyasztóvédelmi Egyesület Somogy Megyei Szervezet véleményének kikérésével a következőket rendeli el:

**1. Általános rendelkezések**

**1. §**

(1) A rendelet hatálya Balatonmáriafürdő Községben levő önkormányzat tulajdonában álló balatonmáriafürdői 1335 hrsz-u temetőre terjed ki.

(2) A temetők kegyeleti közszolgáltatási feladatairól az önkormányzat kegyeleti közszolgáltatási szerződés keretében 2019. január 1. napjától 2023. december 31. napjáig a Rezi Bt. 8646 Balatonfenyves Fenyvesi u. 166. szám alatti vállalkozás bevonásával gondoskodik. A szolgáltatási díjakat az 1. melléklet tartalmazza.

**2. Temető létesítése, lezárása, megszüntetése, újra-hasznosítása**

**2. §**

A temető létesítésére, lezárására, megszüntetésére, újra használatba vételére a temetőkről és a temetkezésről szóló törvény rendelkezései az irányadóak.

**3. Temetési helyek**

**3. §**

(1) A temetőben kizárólag hamvak elhelyezésére szolgáló temetési helyek a következők:

*a)* a temető északi oldalán kiépített urnasírhely, ahol maximum 2 urna helyezhető el, síremlék nélkül

*b)* a meglevő (koporsós) temetési helyen rátemetéssel urnasírhely, vagy kialakított szabadhelyű urnasírhely, ahol maximum 4 urna helyezhető el, síremlékkel.

(2) A síremlék a sírhely határain túl nem terjedhet, kegyeletet, közízlést nem sérthet. Síremlék az önkormányzat előzetes engedélyével létesíthető. A síremlék felállítása előtt annak vázlatát, leírását az önkormányzatnak be kell mutatni, és azt nyilvántartásba kell venni.

(3) Az elhunytat – ha az eltemettetőnek nincs a temetőben meglevő temetési hely feletti rendelkezési joga – az elhalálozás ideje szerint sorrendben következő temetési helyre kell temetni.

(4) A temetési hely feletti rendelkezési jog időtartama 25 év.

(5) A temetkezési helyek feletti rendelkezési jogért díjat kell fizetni.

***a)* északi fal oldalán levő temetési helyen urnasírhely …. Ft+ÁFA/25 év (max 2 urna)**

***b)*** **3. § b) pont szerinti urnasírhely: ….. Ft+ÁFA/25 év (max. 4 urna)**

**(hivatalosan egy koporsós temetési helyre 2 koporsós és 2 urnás temetés lehet)**

**4. §**

Balatonmáriafürdő Község Önkormányzata a temető fenntartói jogosítványa keretében a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint közcélú zöldfelületek karbantartásáról, szükség szerinti felújításáról maga gondoskodik.

**4. A temető üzemeltetése**

**5. §**

(1) Az érintettek a sírok gondozását, díszítését szabad belátásuk szerint végezhetik. Ezen kívül minden temetői tevékenységet be kell jelenteni a temető üzemeltetőjének.

(2) A temetőben munkát végző vállalkozó tevékenysége során a rendeletben foglaltakat köteles betartani.

(3) A munkák megkezdése előtt 2 nappal az önkormányzat felé, a szervezet munkaideje alatt be kell jelenteni – telefonon, elektronikus úton- a tevékenységet. A bejelentésben közölni kell a tevékenység jellegét, a vállalkozás nevét, székhelyét, és a munkavégzés konkrét időtartamát, valamint a helyszínen megbízott, felelős személy nevét, elérhetőségét.

**6. §**

(1) A temetőben végzett munkákról, munkát végző vállalkozásról az önkormányzat nyilvántartást vezet. Az önkormányzat végzi a temetőkataszterrel, a sírhely megváltási díjak beszedésével, nyilvántartásával kapcsolatos feladatokat.

(2) A temetőkben végzett tevékenység, munkavégzés a temetőlátogatók kegyeleti érzéseit nem sérthetik, a szomszédos sírokban, a temető infrastrukturális létesítményeiben kárt nem okozhatnak, zajkeltéssel a szertartásokat nem zavarhatják.

(3) A temetőben első temetést megelőzően a sírhely kiásását csak a közszolgáltató végezheti.

**5. Temető rendje**

**7. §**

(1) A temetőkben és azok közvetlen környezetében tilos minden olyan magatartás, amely a kegyeleti érzést és a szertartások rendjét sérti, valamint a látogatókat megbotránkoztatja. A temetőt látogatók tájékoztatásáról a temető bejáratánál elhelyezett tábla szolgál, mely útmutatást ad a temető nyitva tartásáról, hivatalos ügyek intézésének helyéről.

(2) Építőanyagot a temetőbe beszállítani, építési vagy bontási munkát megkezdeni, vagy bontási anyagot elszállítani csak az önkormányzat hozzájárulásával szabad. Az építési hulladékot a keletkezésétől számított 2 napon belül el kell szállítani.

**8. §**

(1) Kegyeleti tárgyakat, a növényeket és egyéb díszítő anyagokat rongálni, eltávolítani tilos.

(2) A temetőben keletkezett hulladékot csak az arra kijelölt helyre lehet lerakni. A szemét lerakóhelyet a temető olyan területén kell kijelölni, és táblával jelezni, hogy az a temető esztétikai megjelenését és a kegyeletet ne sértse. A temetőben keletkezett hulladék elszállításáról az önkormányzat gondoskodik.

(3) A temetőben gyertyát gyújtani, égő gyertyát a sírokon elhelyezni csak oly módon lehet, hogy az tüzet ne okozzon.

(4) A temetőben elhelyezett tárgyakért a tulajdonos, üzemeltető nem tartozik felelősséggel.

**6. Záró rendelkezések**

**9. §**

Hatályát veszti a temetkezési közszolgáltatásról szóló ***16/2013. (VIII.27.) önkormányzati rendelet.***

**10. §**

A közösségi együttélés alapvető szabályairól szóló 3/2022. (II. 16.) önkormányzati rendelet 10. § (1) bekezdés j) pontja helyébe a következő rendelkezés lép:

*(A közösségi együttélés alapvető szabályait sértő magatartást valósít meg, aki)*

„*j)* **Balatonmáriafürdő Község Önkormányzat Képviselő-testületének a temetkezési közszolgáltatásról szóló rendeletében meghatározott bejelentési kötelezettségre vonatkozó előírásokat nem tartja be.**”

**11. §**

Ez a rendelet 2023. január 1-jén lép hatályba.

Mestyán Valéria Galácz György

címzetes főjegyző polgármester

Rendelet kihirdetve: 2022. december ..-án.

Mestyán Valéria

címzetes főjegyző

*1. melléklet az .../... . (... . ... .) önkormányzati rendelethez*

**Szolgáltatási árjegyzék**

|  |  |
| --- | --- |
| **szolgáltatás** | **nettó ár (Ft)** |
| Urnahely ásás | 8 000+Áfa |
| Hűtés Ft/nap | 3 500+ÁFA/nap |
| Ravatalozó igénybevételi díj | 17 000Ft+ÁFA/nap |
| Köztemetés költsége | 82  100 Ft+ÁFA |

**Előzetes hatásvizsgálat**

A rendelet tervezet elkészítésekor törekedtünk arra, hogy a tervezet:

* megfeleljen a Magyarország Alaptörvényéből eredő tartalmi és formaikövetelményeknek,
* illeszkedjen a jogrendszer egységébe,
* megfeleljen a nemzetközi jogból és az európai jogból eredő kötelezettségeknek és
* megfeleljen a jogalkotás szakmai követelményeinek.

Az előzetes hatásvizsgálat alapján a szabályozás várható következményeit tekintve a következők állapíthatók meg:

1. várható társadalmi hatások: a rendelt a köztemető rendezett és szabályozott használatát szolgálja,
2. várható gazdasági, költségvetésihatások: a temető fenntartást biztosítja a felülvizsgált díjtételek összege
3. várhatókörnyezeti hatások: a rendeletben foglaltak végrehajtásának környezetre gyakorolt hatása nincs
4. várható egészségügyi következmények: a rendelet megalkotásának egészségügyi következményei nincsenek
5. adminisztratív terheket befolyásoló hatások: a feladatellátás biztosított
6. a rendelet megalkotásának szükségessége, a jogalkotás elmaradásának

várható következményei: a rendelet megalkotásának elmaradása az időközben megjelent magasabb szintű jogszabályok módosulásának helyi rendeletben történő átvezetését mulasztaná el, a jogalkotás elmaradásának következménye, hogy a jelenleg hatályos önkormányzati rendelet csak részben felelne meg a törvényes előírásoknak.

1. a rendelet alkalmazásához szükséges személyi, szervezeti, tárgyi és pénzügyi feltételek: a feltételek biztosítottak.

**Balatonmáriafürdő, 2022. 12. 08.**

**Mestyán Valéria**

**címzetes főjegyző**